Komisijos reglamentas (EB) Nr. 2438/2000
2000 m. lapkričio 3 d.
iš dalies keičiantis Reglamentą (EB) Nr. 908/2000, nustatantį išsamias pagalbos, valstybių narių teikiamos žuvininkystės ir akvakultūros sektoriaus gamintojų organizacijoms, apskaičiavimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gruodžio 17 d. Tarybos reglamentą (EB) Nr. 2792/1999, nustatantį išsamias Bendrijos struktūrinės paramos žuvininkystės sektoriuje taisykles ir tvarką [1], ypač į jo 15 straipsnio 4 dalį,
kadangi:
(1) 2000 m. gegužės 2 d. Komisijos reglamento (EB) Nr. 908/2000, nustatančio išsamias pagalbos, valstybių narių teikiamos žuvininkystės ir akvakultūros sektoriaus gamintojų organizacijoms, apskaičiavimo taisykles [2], 6 straipsnyje nustatomos išsamios taisyklės dėl nuostatų, galiojusių iki 1999 m. gruodžio 31 d., pakeitimo nuostatomis, galiojančiomis nuo 2000 m. sausio 1 d.
(2) Komisijos reglamento (EB) Nr. 908/2000 6 straipsnio 3 dalies nuostatos neatitinka 1999 m. birželio 21 d. Tarybos reglamento (EB) Nr. 1260/1999, nustatančio struktūrinių fondų bendrąsias nuostatas [3], 30 straipsnio 2 dalies nuostatų. Tokią padėtį reikėtų ištaisyti, iš dalies pakeičiant Reglamentą (EB) Nr. 908/2000.
(3) Šiame reglamente numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 908/2000 6 straipsnio trečia dalis išbraukiama ir pakeičiama šia dalimi:
"Jeigu pagal Reglamento (EEB) Nr. 3759/92 7 ir 7b straipsnius sprendimą dėl pagalbos valstybės narės priima po 2000 m. sausio 1 d., kompensacija išmokama, atsižvelgiant į struktūrinių fondų programavimą, atitinkamai valstybei narei už 2000-2006 m. laikotarpį."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 2000 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. lapkričio 3 d.